क'कराझार , मार्च 04 : आबादारिफोरनि आबाद मावनायाव हेफाजाब होनो आरो आबाद दिहुन्थायखौ बांहोनो थाखाय बीटीसी खुंथायनि आबाद बिफानआ दिनै ( 4 मार्च 2019 ) क'कराझार जिल्लानि सिङाव थानाय Supervisory Training Agriculture Campus आव हाबाफारि लानानै खाबु मोनगिरिफोरनो ट्रक्टर रान्नानै होयो । खौरां मोन्नाय बादिब्ला बड'लेन्ड टेरिटरियेल गावखुंथाय काउनसिल ( बीटीसी ) नि इएम आरो आबाद बिफान्नि बिबानगिरि अनसुमै कुंगुर बर' आरो बीटीसी खुथायनिनो नोगोर जौगाखां , गेलेमु आरो लाइमोन जौगाखां बिफान्नि इएम दनेस्वर गयारि बिथांमोनहा ट्रेक्टर रान्नाय हाबाफारिआव बाहागो लानानै खाबु मोनगिरिफोरनो ट्रेक्टरखौ रान्नानै होयो । दिनै गासै गं 16 ट्रेक्टरफोरखौ खाबु मोनगिरिफोरनो ट्रेक्टरखौ रान्नानै होदों होन्ना मिथिनो मोन्नाय जायो । बीटीसी खुंथायनि इएम आरो आबाद बिफान्नि बिबानगिरि अनसुमै कुंगुर बर' बिथांआ खौरांगिरिफोरनि सिगांआव बुंनाय बादिब्ला बड'लेन्ड हालाम आव थानाय गासै मोनब्रै जिल्लाफोर फारियै - क'कराझार , सिरां , बाक्सा आरो उदालगुरि जिल्लाफोराव 50 जौखोन्दो रां साबसीडी होनानै एबा रां खमायनानै गासै गं 66 ट्रेक्टरफोरखौ States Own Priority Development Programme ( SOPD ) नि गेजेरजों हरनाय जागोन । खाबु मोनगिरि बिथांमोन ट्रेक्टर रान्नाय समाव बीटीसी खुंथायनि आबाद बिफान्नि बोसोनगिरि एबा गाहाय एम एम सोर्गियारि बिथांआबो नुजाथिदोंमोन होन्ना खौरां मोनबावनाय जायो । 
बीटीसी खुंथायनि आबाद बिफाना क'कराझार आव गं 16 ट्रेक्टरफोरखौ रान्नानै होयो